Guæra de secescion americaña
Guæra de secescion americaña, conflito ch'o l'oppoze da-o 1861 a-o 1865 i stati antiscciavisti (do Nord) a quelli scciavisti (do Sud) di Stati Unii, originao da de numerose e complesse caose de fondo.
L'evento ch'o feççe preçipitâ a scituaçion o fu l'eleçion a-a prescidença di USA, into 1860, do pù moderao A. Lincoln. Allarmâ da l'arrivo de un repubbrican a-a Caza Gianca, o 20 dexembre 1860 a Caroliña do Sud, reünia a Charleston una convençion statâ, a l'indicò espliçitamente o mantegnimento da scciavitù comme condiçion a-o proprio permanei inte l'Union. Into zenâ de l'anno seguente l'esempio da Caroliña do Sud o fu seguio da Misciscippi, Alabamma, Florida, Georgia, Louixiaña e Texas. L'8 de frevâ a Montgomery (Alabamma) i secescionisti proclamon a Confederaçion di Stati Americhen. Nonostante tæ graviscimi avvenimenti, Washington a l'inscisteiva inte un attezamento prudente e inta riçerca de una soluçion de compromisso, ma o 12 arvî i confederæ ruppan i induggi attaccando Fort Sumter dove, in territoio confederao, staçionava de truppe de l'Union.
Co l'inandio di ostilitæ chinò in campo ascì i stati confinanti tra Nord e Sud, quattro di quæ, Arkansas, Tennessee, Caroliña do Nord e Virginnia (tranne a parte occidentâ de quest'urtima, ch'a formò da pœu un stato a a parte e a fu ammissa inte l'Union co-o nomme de West Virginia into 1863), passon a-i confederæ.
Tiatro de prinçipæ opiaçioin militæ da guæra civî, ch'a duò quattr'anni e a fu aspiamente combatua, fu a Virginia, a valle do Misciscippi e e regioin orientæ. I sudisti se battian con coraggio e abilitæ, ma a-a longa o Nord, superiô pe risorse umañe e materiæ, o finì co-o prevai. A-o prinçippio da guæra l'Union a controllava praticamente tutta a Mariña, o che o reize poscibile a conquista de New Orleans (1863) e o blocco da baia de Mobile (1864) con grave conseguençe pe i aprovixonamenti via mâ di confederæ. E forçe de l'Union a-o comando do generâ U. Grant ebban pù di noteivi succesci inta valle do Misciscippi, mentre a rescistença di eserciti confederæ, comandæ da-i generæ R. Lee e A. Jackson a fu particolarmente forte in Virginia. A guæra a l'assunse un'aspieça particolâ into 1863, doppo l'emanaçion da parte de Lincoln (settembre 1862) do “Proclamma d'emançipaçion di scciavi”. Con questo se stabiliva che da-o 1º zenâ 1863 saieivan stæte libere e persoñe tegnue comme scciavi inti aree in rebellion contra i Stati Unii. Intanto, into luggio 1863, o generâ Lee, battue e forçe de l'Union a Chancellorsville, vexin a Richmond (divegnua into frattempo capitâ confederâ), o l'invase a Pennsylvania marciando in sce Harrisburg. O fu fermao a Gettysburg e questa sconfita a dette o via a-a fin de spiançe de vittoia di sudisti. Tra l'âtro, mentre e risorse do Sud ean a-o stremmo e a Confederaçion a se trovava inte l'imposcibilitæ de riçeive di rifornimenti da l'estero a caosa do blocco navâ, o Nord o viveiva un periodo de grande florideçça economica favoiia da l'espanscion industriâ spesso provocâ da-a mæxima guæra.
Doppo Gettysburg e sciorte do conflito gion decizamente in favô de l'Union; l'esercito de Grant o conquistò Vicksburg in sce-o Misciscippi dando o via a una lenta ma inesorabile avançâ in sce Richmond. O 1º frevâ 1865 o generâ W. Sherman ascì o commençò, partindo da-a Georgia, a marcia verso o Nord. O 17 de frevâ fu preizo Columbia, capitâ da Caroliña do Sud; fu da pœu a votta de Charleston ch'a se reize a-a Mariña de l'Union. O 2 d'arvî Lee o l'abandonò a difeisa de Petersburg e Richmond, o 9 arvî a Appomattox l'eroico comandante di confederæ o s'arreize a-o generâ Grant.
Pe a grande quantitæ de ommi e de mezi impegnæ a guæra de secescion a l'è consciderâ a primma guæra moderna; a vittoia de l'Union, ch'a l'ea stæta sostegnua da un forte slanço morâ, a fu ascì a vittoia do nascente industrialismo democratego contra l'anacronistego latifondismo aristocratego do Sud.
lij_Latn lij_Latn lij_Latn lij_Latn lij_Latn lij_Latn lij_Latn